Aku Ankan taskukirja ennusti Cheekin stadionkeikan yli kaksikymmentä vuotta sitten.

Aku Ankan Facebook-sivulla julkaistiin tiistaina kuva Rokkikuningas-sarjasta, jossa paikallinen artisti Poski vetää stadionkeikan Ankkalinnan kaupunkilaisille. Kuva on peräisin Aku Ankan taskukirjasta vuodelta 1987.

Posken stadionkeikalla on jättiyleisö, ja sinne haluavat myös Akun veljenpojat. Posken musiikki aiheuttaa kuitenkin Akulle päänvaivaa. Keikkapaikan naapurissa asuvalle Akulle musiikki on pitkälti melua.

Kuva keräsi reilut 145 tykkäystä Aku Ankan Facebook-sivulla tiistaina. Sitä on jaettu 16 kertaa.

Oikeasti poski eli Cheek esiintyy Helsingin Olympiastadionilla tänä perjantaina ja lauantaina. Konsertit ovat historiallisia, sillä kukaan muu kotimainen sooloartisti ei ole esiintynyt Olympiastadionilla aiemmin. Konsertit päättävät Cheekin Kuka muu muka -kiertueen.Niiden kokonaiskustannukset ovat satoja tuhansia euroja, ja konsertteihin odotetaan 80 000 osallistujaa.